
ANUNCI

Es fa públic que per Junta de Govern Local de data 16 de setembre de 2025 s’ha aprovat la convocatòria per l’atorgament de subvencions per a l’execució de projectes de cooperació al desenvolupament i solidaritat amb els pobles més desfavorits per l’any 2025 amb les següents resolucions:
PRIMER.- OBRIR la convocatòria per a la concessió de subvencions a projectes de cooperació al desenvolupament i solidaritat amb els pobles més desfavorits per l’any 2025, d’acord amb les determinacions que s’indiquen a l’Annex 1.

SEGON.- DETERMINAR els models a utilitzar en aquesta convocatòria i que es publicaran a la seu electrònica de l’Ajuntament de Montmeló https://seu-e.cat/ca/web/montmelo/tramits-i-gestions:

· Formulari de sol·licitud de subvenció
· Formulari de pressupost
· Informe narratiu de justificació del projecte
· Informe econòmic de justificació del projecte
· Declaració responsable per a la presentació de l’informe econòmic

TERCER.- ESTABLIR que el termini per a la presentació de sol·licituds començarà l’endemà a la publicació de la convocatòria al Butlletí Oficial de la Província de Barcelona i finalitzarà als 15 dies hàbils següents.

QUART.- APROVAR I AUTORITZAR la despesa destinada a aquesta convocatòria per un import total de 36.000 euros a càrrec de l’aplicació pressupostària 2310 480001 Cooperació del pressupost municipal 2025. 

CINQUÈ.- PUBLICAR la present convocatòria en el BOPB, al sistema de Base de Dades Nacional de Subvencions (BDNS), i al Registre d’Ajuts i Subvencions de Catalunya (RAISC), així com al tauler d’anuncis i edictes, i a la web de l’Ajuntament de Montmeló. 

ANNEX 1

CONVOCATÒRIA PER A LA CONCESSIÓ DE SUBVENCIONS A PROJECTES DE COOPERACIÓ AL DESENVOLUPAMENT I SOLIDARITAT AMB ELS POBLES MÉS DESFAVORITS PER L’ANY 2025
1. Bases reguladores
La present convocatòria es regeix per les bases reguladores específiques aprovades per la Junta de Govern Local en data 21 d’abril de 2022 i modificades per Junta de Govern Local en data 18 de juliol de 2023.
2. Objecte
L'objecte d'aquestes es la regulació de la concessió de subvencions de l'Ajuntament de Montmeló per a projectes de cooperació al desenvolupament i solidaritat amb els pobles més desfavorits.
S'exclouen de la present convocatòria els projectes que tinguin per objecte específic:
a) Actuacions adreçades exclusivament a la promoció o difusió de l’entitat.
b) Actuacions d'adopció i apadrinament d'infants.
c) Actuacions que discriminin els beneficiaris per motius religiosos, ideològics, polítics o identitaris.
d) Els projectes que incloguin proselitisme religiós, ideològic o polític.
e) Transferència de recursos econòmics o materials que només serveixin per al manteniment d’infraestructures o serveis i que no generin transformacions i/o no aportin canvis qualitatius en les persones i els pobles.
f) Projectes ja acabats.
3. Finalitat
Els projectes que es presentin a la convocatòria de subvencions han de tenir com a finalitat algun dels objectius següents:
a) La cooperació al desenvolupament en l'àmbit internacional.
b) El foment de la solidaritat ciutadana amb els països empobrits o en greu crisi
c) El foment de la cultura de la pau, la defensa dels drets humans i les llibertats fonamentals, fomentant alhora, la governança a l'àmbit local, potenciant l'enfortiment de les institucions municipals i la participació de la societat civil.
d) La promoció de la lluita contra les desigualtats, l’erradicació de la pobresa i l’apoderament de les dones als països empobrits.
4. Sol·licitants
Poden sol·licitar subvenció totes aquelles entitats legalment constituïdes, sense ànim de lucre, inscrites en el Registre d’Entitats de Catalunya des d’un any abans de la publicació de les bases reguladores específiques (aprovades per la Junta de Govern Local del 21 d’abril del 2022) i que compleixin amb els requisits recollits a l’article 3 d’aquestes bases.
5. Presentació de sol·licituds
El termini per presentar les sol·licituds serà de 15 dies hàbils a comptar des del dia següent de la publicació de la convocatòria al Butlletí Oficial de la Província de Barcelona (BOPB). 
Cada entitat podrà presentar un únic projecte, sigui en solitari o conjuntament amb d’altres entitats. 
Les sol·licituds es podran presentar a través del portal de tràmits de la seu electrònica municipal de l’Ajuntament, utilitzant els formularis específics que s’annexen i que s’aproven en aquesta mateixa convocatòria.
6. Condicions bàsiques dels projectes
Per tal d’accedir als ajuts i que es puguin valorar els projectes presentats, els projectes hauran de complir amb alguna de les condicions bàsiques que s’indiquen en el punt 8 de les bases reguladores específiques (aprovades per la Junta de Govern Local del 21 d’abril del 2022).
7. Òrgans competents per a la valoració i criteris
Totes les sol·licituds dels projectes es presentaran en una sessió de expositiva davant els membres de la Sectorial de Cooperació del Consell de Poble de Montmeló (SCCPM).
La valoració de les sol·licituds correspon a la Comissió Tècnica de Valoració, que estarà formada per:
· Un/a regidor/a de cooperació i Solidaritat de l’Ajuntament de Montmeló.
· Un/a tècnic/a de l’àrea de Serveis a les Persones de l’Ajuntament de Montmeló.
· Un/a tècnic/a del Fons Català de Cooperació pel Desenvolupament.
La Comissió Tècnica de Valoració elevarà un informe-proposta i s'informarà a la SCCPM, que podrà presentar al·legacions, demanar aclariments o sol·licitar qualsevol altra informació relacionada amb la valoració.
Les sol·licituds es valoraran d’acord amb els criteris establerts en el punt 11 de les bases reguladores específiques (aprovades per la Junta de Govern Local del 21 d’abril del 2022). 
8. Òrgan competent per a la instrucció i resolució, i termini de resolució
La tramitació i instrucció d'aquest convocatòria és competència de la Regidoria de Cooperació i Solidaritat de l'Ajuntament de Montmeló.
La proposta de resolució es formularà en un màxim de 3 mesos, comptadors a partir de l’endemà de la data final del període de presentació de sol·licituds.
9. Publicitat de l’atorgament de subvencions
Un cop aprovada la resolució d’atorgament, es publicarà una relació de les subvencions concedides a la pàgina web municipal (www.montmelo.cat) i a la Base de Dades Nacional de Subvencions (BDNS).
D’acord amb el punt 12 de les bases reguladores específiques (aprovades per la Junta de Govern Local del 21 d’abril del 2022), en el termini màxim d’un mes des de la notificació de la resolució de concessió de l’ajut, les entitats beneficiàries entregaran al Registre de l’Ajuntament:
· Un document d’acceptació de la subvenció i de compromís de compliment de les obligacions que se’n deriven. Sense el compliment d’aquest requisit no es podrà fer el pagament de la subvenció atorgada.
· En el cas que l’import de la subvenció atorgada sigui inferior a l’import sol·licitat, l’entitat haurà de presentar una reformulació del pressupost ajustant les despeses imputades a l’Ajuntament de Montmeló a l’import aprovat.
10. Termini i forma de justificació per part dels beneficiaris
El termini per a justificar les subvencions rebudes finalitza als tres mesos després de la finalització del projecte i com a màxim 18 mesos després que s'hagi fet efectiu el primer pagament corresponent al 80% de la subvenció. 
L’entitat sol·licitant haurà de presentar l’informe final, la justificació econòmica i la declaració responsable per a la presentació de l’informe econòmic de la subvenció rebuda utilitzant els formularis específics, i atenent a les indicacions relatives a la guia d’instruccions disponibles a través del portal de tràmits de la seu electrònica municipal de l’Ajuntament.
Els informes narratius i econòmics es presentaran telemàticament a través del registre electrònic de l’Ajuntament de Montmeló i es presentarà una copia digital de tota la documentació al Fons Català de Cooperació al Desenvolupament per a la seva revisió i control.
Quan per causes degudament justificades i documentades l'entitat no pugui presentar la justificació i la memòria final en el termini establert, podrà sol·licitar a l'Ajuntament de Montmeló la concessió d'una única pròrroga, per un termini no superior a 12 mesos. La sol·licitud de pròrroga s’haurà de presentar abans de la finalització del termini per presentar la justificació.
11. Aspectes importants a considerar:
· Les subvencions concedides són compatibles amb qualsevol altre tipus de subvenció o ajut, tant a càrrec d'una entitat pública o privada. En cap cas la suma de les diferents subvencions percebudes pel projecte més les aportacions fetes per les entitats executores podran superar el cost total de l’activitat. 
· L'entitat no podrà imputar els costos indirectes a la subvenció de l'Ajuntament de Montmeló.
· Les obligacions de les entitats beneficiaris de les subvencions per a projectes de cooperació al desenvolupament i solidaritat amb els pobles més desfavorits queden recollides en el punt 14 de les bases reguladores específiques (aprovades per la Junta de Govern local del 21 d’abril del 2022).


L’alcalde,
Pere Rodríguez Rodríguez
(signat electrònicament)

